Sölu fjarskiptafyrirtækisins Nova er lokið , en í tilkynningu frá bandaríska eignastýringarfyrirtækinu Pt Capital Advisors segir að félagið eigi nú 50% hlut í Nova , á móti fjárfestingarfélagi Björgólfs Thors Björgólfssonar , Novator , og stjórnendum félagsins , forstjóranum Liv Bergþórsdóttur og forstöðumanni tæknisviðs , Jóakim Reynissyni . Ekki er gefið upp hvernig eignarhlutir Novator og stjórnendanna skiptast , en samkvæmt upplýsinum frá Novator er Novator þar í meirihluta . „ Í febrúar sl. kom fram að Novator hefði samþykkt að eiga áfram aðild að félaginu , enda Nova sem fyrr áhugaverður fjárfestingarkostur , auk þess sem Novator vildi styðja við stjórnendur Nova , sem höfðu ákveðið að fjárfesta áfram í félaginu . Engin áform eru um að selja hlut Novators á næstunni , “ segir í skriflegu svari Ragnhildar Sverrisdóttur talsmanns Novator við fyrirspurn Morgunblaðsins . Fjármagnað með lánsfé og hlutafé Kaupverðið í viðskiptunum er trúnaðarmál , en samkvæmt upplýsingum frá Gísla Val Guðjónssyni , forstöðumanni sérhæfðra fjárfestinga hjá Íslenskum verðbréfum , sem voru Pt. Captial Advisors til ráðgjafar í ferlinu , voru kaupin fjármögnuð bæði með lánsfé og hlutafé . „ Fjárfestirinn er framtakssjóður ( e. private equity firm ) eins og kemur fram í tilkynningu þeirra . Hlutafé þeirra er ekki fjármagnað með íslensku lánsfé , “ segir Gísli Valur spurður um nánari útskýringar á fjármögnun kaupanna og hvort íslenskt lánsfé væri hluti af viðskiptunum . Í október síðastliðnum var tilkynnt um kaup Pt. Capital á öllu hlutafé Nova og var kaupverðið samkvæmt heimildum um 16 milljarðar króna . Morgunblaðið sagði frá því í janúar að þrátt fyrir frétt af sölunni væri samkvæmt heimildum blaðsins leitað að fjárfestum á Íslandi til að taka þátt í kaupunum . Síðar kom í ljós , eins og sagt var frá í Morgunblaðinu , að enginn af stærstu lífeyrissjóðum landsins ætlaði að taka þátt í kaupunum . Fyrir kaup Pt. Capital á Nova var Novator stærsti hluthafinn með um 93,7% hlut . Aðrir hluthafar , einkum stjórnendur hjá félaginu , áttu 6,3% . Pt Capital Advisors er með höfuðstöðvar í Anchorage í Alaska , en stefna félagsins er að fjárfesta á svæðum í kringum heimskautsbaug , þeirra á meðal Alaska , Norður-Kanada , Grænlandi og Íslandi . Í tilkynningunni segir forstjóri Pt Capital Advisors , Hugh S. Short , að kaupin á Nova séu í samræmi við fjárfestingarstefnu félagsins , sem er að vinna með innlendum og alþjóðlegum fjárfestum á norðurslóðum .